text: 15 års fængsel for drab på kvinde i Tønder
  23 februar 2010 kl. 15.42
  En 44-årig mand på amfetamin skaffede sig først penge til huslejen ved bankrøveri i Tønder. Bagefter dræbte han en tilfældig kvinde i hendes lejlighed i byen.
  En 44-årig dansker, der har adresse i Tyskland, skal 15 år i fængsel for drabet på en mor til tre i Tønder den 23. juli 2008 og for røveri
  og røveriforsøg mod to banker i byen samme dag.
  Det besluttede Vestre Landsret tirsdag. Dermed skærper landsretten den straf på 14 års fængsel, som manden i september sidste år fik ved
  Retten i Sønderborg.
  Den 54-årige Margrethe Nielsen blev det helt tilfældige offer, da manden ved middagstid den pågældende dag trængte ind i hendes lejlighed i Skibbrogade i Tønder.
  
  Mor til tre
  Kvinden, der var mor til tre børn, blev dræbt af fem knivstik. Det var et af børnene, der fandt hende død i lejligheden.
  Manden trængte ind til kvinden for at skaffe sig noget andet tøj end det, han havde på, da han kort forinden med en kniv havde truet sig
  til 7400 kroner i Sydbanks Tønder-filial. Få minutter før havde han forgæves forsøgt at røve penge i Tønder Sparekasse.
  Da kvinden nægtede at give ham sin røde jakke, stak han hende med kniven.
  Manden blev dagen efter anholdt i sit hjem lige syd for den dansk-tyske grænse. Han var påvirket af amfetamin, da han begik drabet.
  Manden og hans tyske hustru var kommet kørende til Tønder fra deres hjem i Tyskland. Han har forklaret, at det var akut pengemangel til
  huslejen, der fik ham til at forsøge sig som bankrøver.
  
  